b'\n_START_ARTICLE_\nGamani\n_START_SECTION_\nBiografia\n_START_PARAGRAPH_\nEra fill de Kawan Tissa, rei  de Ruhunu Rata, regi\xc3\xb3 que s\'havia fet notar per la turbul\xc3\xa8ncia i l\'autonomisme de la seva gent. Era un nen de dotze anys quan la seva mare, que l\'havia trobat dormint arraulit al llit, li va aconsellar jeure amb les extremitats esteses, i li va replicar amb amargor, "Confinat pels damilas (t\xc3\xa0mils) m\xc3\xa9s enll\xc3\xa0 del riu, i a l\'altra banda el oce\xc3\xa0 inflexible, com puc estar amb les extremitats esteses?". Va rebre una esmer\xc3\xa7ada educaci\xc3\xb3 i als setze anys se\'l considerava molt ben preparat. _NEWLINE_Kakawanatissa o Kawan Tissa va encarregar als seus dos fills el comandament de porcions del seu ex\xc3\xa8rcit i diversos deures.  Sadda Tissa que era el segon fill, va rebre el comandament d\'una part de l\'ex\xc3\xa8rcit estacionada a Digawapi (Diga-wewa) a la regi\xc3\xb3 de Batticaloa, amb l\'enc\xc3\xa0rrec de protegir la regi\xc3\xb3 d\'una eventual invasi\xc3\xb3 d\'Elalan o Elara de Rajarata (el nord de Sri Lanka). El fill gran Gamani es va establir a la capital Magama ara anomenada Mahagama. Va preparar perfectament a l\'ex\xc3\xa8rcit i al cap d\'un temps va comunicar al seu pare que estava en disposici\xc3\xb3 d\'atacar Rajarata i expulsar a Elalan. El seu pare va respondre "amb aquest costat del riu en tenim prou". Gamani era ambici\xc3\xb3s i impulsiu (molt m\xc3\xa9s que el seu pare, un home ja vell) i no volia esperar a heretar el regne per portar a terme els seus plans. Va demanar al seu pare actuar diverses vegades sempre obtenint la mateixa negativa. Finalment va enviar al seu pare quincalla de dona, i davant de testimonis va dir que l\'enviava al seu pare perqu\xc3\xa8 \xc3\xa9s el que li corresponia fer servir. Kawan Tissa no va acceptar la ofensa i va ordenar capturar i encadenar al pr\xc3\xadncep. Gamani, assabentat, va fugir a Kotta, al districte de Malaya; Sadda Tissa fou nomenat hereu. En endavant Gamani fou anomenat Duttha Gamunu (Gamunu el Desobedient) malnom que va arrossegar fins al final de la seva vida. El rei va fer jurar als seus caps militars que mai participarien en una eventual lluita entre els seus dos fills _NEWLINE_Pocs anys despr\xc3\xa9s Kawan Tissa va morir i Sadda Tissa va pujar al tron. Llavors Gamuni va tornar de l\'exili i es va establir a Mahagama amb les forces militars que li eren fidels i es va proclamar rei reclamant al seu germ\xc3\xa0 fins a tres vegades el trasp\xc3\xa0s de la sobirania, la custodia de la mare Viharadevi i l\'entrega de l\'elefant d\'estat Kandula, peticions sempre refusades per Sadda Tissa. Gamani va atacar al seu germ\xc3\xa0 i es va lliurar una gran batalla a Chulanganiyapitthi, en la qual les forces de Sadda foren derrotades amb fortes p\xc3\xa8rdues. Sadda Tissa va poder escapar cap a Mahagama amb el seu ministre Tissa; en el cam\xc3\xad, passant gana, Sadda no va voler utilitzar el menjar que Tissa portava fins que arrib\xc3\xa9s un monjo, i quan va arribar van repartir el menjar entre els tres (el que ha estat agafat com un exemple de caritat budista)._NEWLINE_Finalment va poder arribar a Mahagama on va aixecar un nou ex\xc3\xa8rcit que es diu que estava format per 60.000 homes. Es va produir una nova batalla en la que Sadda Tissa fou derrotat i Kandula, l\'elefant de l\'estat, en el que anava muntat, es va desbocar i va c\xc3\xb3rrer pels arbres fent caure a Sadda Tissa que finalment es va poder refugiar a un temple. Gamuni no va voler violar la santedat del lloc i va deixar una gu\xc3\xa0rdia vigilant a l\'espera d\'agafar al seu germ\xc3\xa0, per\xc3\xb2 els monjos del temple el van poder treure camuflat; Gamuni va saber que s\'havia escapat per\xc3\xb2 el va deixar retirar-se a Digawapi. Gamani va obtenir aix\xc3\xad l\'elefant d\'estat i es va reunir amb la seva mare a Mahagama._NEWLINE_No gaire despr\xc3\xa9s els dos germans es van reconciliar amb la mediaci\xc3\xb3 dels monjos i de Viharadevi. Sadda Tissa fou nomenat superintendent de treballs agr\xc3\xadcoles al districte de Batticaloa. L\'agricultura fou especialment protegida pel nou rei._NEWLINE_Al cap d\'un temps Gamuni es va trobar preparat per portar a terme els seus plans. Un gran ex\xc3\xa8rcit de cavalls i infants, elefants i carros, va marxar cap al nord. Una ruta a trav\xc3\xa9s de Malaya Rata (la zona del Pic d\'Adam) fou netejada i l\'ex\xc3\xa8rcit va creuar el Mahaweli i va avan\xc3\xa7ar cap a Wijitapura expulsant les posicions de Elalan i repartint el bot\xc3\xad entre les tropes. Wijitapura estava fortificada i fou conquerida despr\xc3\xa9s de quatre o sis mesos de setge. L\'assalt a la ciutat \xc3\xa9s descrit al Mahavansa. El general Digajanthu, comandant en cap de les forces d\'Elalan, va aconseguir fugir a Anuradhapura, on va aconsellar al rei de demanat ajut al seu nebot Bhalluka de l\'\xc3\x8dndia. Gamani mentre va seguir avan\xc3\xa7ant ocupant fort rere fort. Girilakafou conquerida i arrasada, Casaw Totta i Mahawetta rodejades, i Mahela, un fort proper a la capital, fou assetjat durant quatre mesos rebutjant diversos intents d\'assalt fins que fou ocupat per una estratagema ideada per la mare del rei, Viharadevi. Mentre Elalan era aconsellat d\'atacar immediatament i ho va fer muntat a l\'elefant d\'estat Mahapabbata, acompanyat del general Digajanthu. Les forces de Gamani van ser obligades a recular. Per\xc3\xb2 durant l\'atac va morir Digajanthu i l\'ex\xc3\xa8rcit d\'Elalan va entrar en p\xc3\xa0nic. El contraatac de Gamani fou demolidor; el rei va donar ordres de no matar a Elalan, ja que ho volia fer ell mateix. Muntat en el seu elefant Kandula va perseguir al rei de Rajarata cap a la part sud de la seva capital; all\xc3\xad els dos reis van entrar en combat personal i Elara va morir per la javelina de Gamani; les forces d\'aquest van entrar a la capital i aviat tota l\'illa va recon\xc3\xa8ixer al nou rei. El cos d\'Elara fou cremat amb honors i es va construir una dagoba en el seu honor._NEWLINE_Bhalluka, el nebot d\'Elalan, va arribar amb un ex\xc3\xa8rcit de 60.000 homes a l\'illa nom\xc3\xa9s set dies despr\xc3\xa9s que Elalan fos cremat. Va avan\xc3\xa7ar de Mahatitha a Anuradhapura, per\xc3\xb2 no va poder sorprendre a Gamani que quan va saber de la seva arribada va mobilitzar les seves forces. Un xoc es va produir al nord del gran cementiri i les forces de Gamani van haver de recular. Bhalluka va arribar a tirar la javelina contra Gamani per\xc3\xb2 va fallar i abans de poder tirar una segona javelina va ser tocat a la boca per una fletxa disparada per Pussadeva  seguit d\'un altre al coll i finalment un tercer que el va matar; el seu ex\xc3\xa8rcit fou llavors derrotat._NEWLINE_Ara Gamani es podia dedicar a governar l\'illa; va millorar el pa\xc3\xads, va construir nombrosos dip\xc3\xb2sits d\'aigua (com el Pali Wewa, despr\xc3\xa9s Vavunikkulam, el Yodakandiya i segurament el Pavatkulam), el temple de Mirisvettiya Vihara, prop del Tissa Wewa (va tardar tres anys) i el palau de Lowa Maha Paya a Anuradhapura que fou elevat sobre 1600 columnes de granit per acomodar al clergat; l\'estructura fou adornada amb plata, or i pedres precioses i tenia teulada de coure; inclo\xc3\xafa un tron d\'ivori a la sala principal amb els emblemes del Sol i la Lluna en plata i or i el chatra o para-sol (s\xc3\xadmbol de domini) daurat sobre b\xc3\xa0cul de plata. Una altra dagoba, el Ruvanveli Seya, va ser la seg\xc3\xbcent en ser constru\xc3\xafda a c\xc3\xa0rrec del Tresor Reial.  _NEWLINE_Va establir fins a vuit festivals. Molts yakkhes es van convertir al budisme sota el seu govern._NEWLINE_Com a \xc3\xa8xits secundaris del seu govern cal esmentar l\'establiment i manteniment d\'hospitals (18 a tota l\'illa); l\'estat mantenia a un metge, un astr\xc3\xb2nom i un sacerdot per cada grup de 16 poblacions. El rei havia rebut classes d\'orat\xc3\xb2ria per\xc3\xb2 rarament destacava com orador.  _NEWLINE_Gamani va morir el 137 aC sense veure acabada la dagoba de Ruvanveli Seya; va morir de malaltia abans de la seva finalitzaci\xc3\xb3; \xc3\xa9s considerat un dels m\xc3\xa9s grans sobirans de Ceilan havent governat 24 anys. El va succeir el seu germ\xc3\xa0 Sadda Tissa. El seu fill Sali havia estat educat acuradament per la successi\xc3\xb3 per\xc3\xb2 va caure rendit als encants d\'una serventa, Asokamala, d\'una casta inferior, amb la que es va casar quedant desqualificat per la successi\xc3\xb3 de la dinastia solar de Vidjaya. El successor fou aleshores el seu germ\xc3\xa0 Sadda Tissa.'